Сведчаннем юрыдычнай правадзейнасці і сімвалам гарадскога самакіравання былі пячатка і герб. Менск атрымаў герб з выявай сцэны ўшэсця Панны Марыі. Легенда сцвярджае, што ў адзін з жнівеньскіх вечароў, а менавіта 13 дня 1500 года, менчукі ўбачылі дзіўнае святло на Свіслачы. Падбегшы да берага ракі, яны ўбачылі абраз цудоўнага старажытнага малявання, які плыў па рацэ і вельмі свяціўся. Згодна паданню гэты абраз Маці Боскай быў вывезены кіеўскім князем Уладзімірам у 989 годзе з Візантыі і знаходзіўся ў Кіеўскай царкве Раства Багародзіцы. У час разбурэння мангола-татарамі Кіева (1240 г.) гэта царква была знішчана. Але абраз Панны Марыі ўцалеў і нейкім дзіўным чынам трапіў у Менск.